ناتو-نون "ساوونما" و روسیانین "آگرسیو" قیمتلندیرمه‌لری‌نین قبول ائدیله بیلمه‌یه‌جگینی دئین روسیا پرزیدنتی ولادیمیر پوتینه امریکا جاواب وئردی.
آغ ائوین سؤزچوسو جن ساکی ولادیمیر پوتینه دئییب کی، "ناتو همیشه ساوونما تشکیلاتی اولوب، (اوکراینا) سرحدینده اون مین‌لرله حربچی توپلایان ناتو دئییل، روسیا‌دیر" سؤزلری ایله مراجعت ائدیب.
جن ساکی گونده‌لیک مطبوعات بریفینقینده اؤتن گون فرانسا پرزیدنتی امانوئل ماکرونلا اؤلکه‌سی‌نین پایتاختی مسکوا‌داکی گؤروشونده امریکا و ناتو-نو تنقید ائدن روسیا پرزیدنتی پوتینه جاواب وئریب.
پوتین‌ین "امریکا و باتی بیزی ناتو-نون باریش مقصدلی ساوونما تشکیلاتی اولدوغونا ایناندیرماغا چالیشیر، عکس نمونه کیمی ایسه عراق و لیبیا کیمی اؤلکه‌لری گؤستریر" شرحینی خاطیرلا‌دان ساکی ناتو-نون ساوونما و تهلوکه‌سیزلیک تشکیلاتی اولدوغونو بیلدیریب.
ساکی "ناتو همیشه ساوونما بیرلیگی اولوب. سرحدینده اون مین‌لرله عسگر توپلایان ناتو دئییل، روسیا‌دیر. بیز طرفداش‌لاریمیزا (بؤلگه‌ده) دستکیمیزی آرتیریریق. اونلارین (روس‌لارین) گرگین‌لیگی آزالاتما ایمکان‌لاری وار. اومید ائدیرم کی، بئله ائده‌جک‌لر" دئییب.
قئید ائدک کی، روسیا پرزیدنتی پوتین امریکا و ناتو-نون دوغویا دوغرو گئنیشلنممه‌سی، 1997-جی ایلدکی سرحدلرینه گئری قاییتماسی و روسیا سرحدلرینه سلاح یئرلشدیرممه‌سی ایله باغلی تکلیف‌لری‌نین امریکا و ناتو طرفیندن دقت‌دن کناردا قالدیغینی قئید ائتمیش و "ناتو 2019-جو ایلدکی حربی استراتژی سینده روسیانی بیرباشا اساس تهلوکه‌سیزلیک تهدیدی و دوشمن کیمی گؤستردی. ناتو بیزی دوشمن کیمی معینلشدیریب" سؤزلرینی ایشلتمیشدی.
ناتو-نون حربی آلت یاپی لارینی روسیا سرحدلرینه یاخینلاشدیردیغینی وورغولایان پوتین ناتو و عضو اؤلکه‌لرین روسیا سلاح‌لی قوه‌لرینی هارادا و نئجه یئرلشدیرجگی ایله باغلی "درس وئرمه‌یه" چالیشدیق‌لارینی بیلدیریب. روسیانین ناتو-یا دوغرو گئتمه‌دیگینی، لاکین ناتو-نون روسیایا دوغرو ایرلیلدیگینی اساس گتیرن پوتین، اؤلکه‌سی‌نین بونا گؤره آگرسیو حرکت ائتدیگینی سؤیله‌مه‌ین اساس‌سیز اولدوغونو مدافعه ائدیب.
